Sklep št. 1445/2000/ES Evropskega parlamenta in Sveta

z dne 22. maja 2000

o uporabi tehnik prostorskih anketnih raziskovanj in daljinskega zaznavanja za kmetijske statistike za obdobje 1999 - 2003

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 285 Pogodbe,

ob upoštevanju predloga Komisije [1],

v skladu s postopkom iz člena 251 Pogodbe [2],

ob upoštevanju naslednjega:

(1) Sklep Sveta 94/753/ES z dne 14. novembra 1994 o stalni uporabi daljinskega zaznavanja za kmetijske statistike za obdobje od 1994 do 1998 [3] je prenehal veljati 31. decembra 1998.

(2) Posebej se kaže potreba po podatkih o rabi tal in stanju posevkov v okviru novih dognanj v skupni kmetijski politiki ter glede na širitev, zlasti za analizo medsebojnih vplivov med kmetijstvom, okoljem in podeželjem.

(3) Podrobna pravila za izvajanje ukrepov iz Sklepa 94/753/ES bi bilo treba prilagoditi in reorganizirati glede na pridobljene izkušnje in dosežene rezultate.

(4) V sodelovanju z zadevnimi državami članicami bi bilo treba za zbiranje potrebnih podatkov o rabi tal in drugih parametrih uvesti sistem prostorskega anketnega raziskovanja.

(5) Ker sta agrometeorološki sistem za napovedovanje donosov in spremljanje stanja posevkov trenutno v operativni fazi, bi ju bilo treba ločiti od ukrepov, za katere so potrebne nadaljnje raziskave.

(6) Dejavnosti na področju daljinskega zaznavanja, za katere je potrebno nadaljnje raziskovanje in razvoj v obdobju od 1999 do 2003, so zajete s petim okvirnim programom na področju raziskovanja in razvoja [4].

(7) Kadar je to primerno, bi se že morala predvideti vključitev razvojnih dosežkov v metodologiji, ki so posledica tega raziskovanja, v operativne dejavnosti iz tega sklepa.

(8) Primerno je tudi predvideti, da se Komisiji omogoči, da izvajanje teh ukrepov pod svojim nadzorom prenese na Skupnost ali nacionalne organe, pristojne za izdelavo kmetijskih statistik ali na organe, ki jih ti priznavajo.

(9) Statistični ukrepi, ki uporabljajo tehnike prostorskih anketnih raziskovanj in daljinskega zaznavanja, so v skladu z načelom subsidiarnosti v kolikor si države članice in Komisija delijo pristojnosti za različne ukrepe, in njihovo izvajanje, v skladu z merili učinkovitosti in izvedljivosti.

(10) Ti ukrepi prispevajo k izboljšanju statističnih orodij Skupnosti za oblikovanje, upravljanje in spremljanje skupne kmetijske politike.

(11) Ta sklep za čas celotnega trajanja programa določa finančni okvir, ki v smislu točke 1 drugega pododstavka Izjave Evropskega parlamenta, Sveta in Komisije z dne 6. marca 1995 [5] tvori prednostno referenco za organ za izvrševanje proračuna v okviru letnega proračunskega postopka.

(12) Ukrepe, potrebne za izvedbo tega sklepa, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [6] –

SKLENILA:

Člen 1

1. V petletnem obdobju, ki se začne 1. januarja 1999, se na ravni Skupnosti na področju kmetijskih statistik izvaja projekt prostorskega anketnega raziskovanja.Še naprej se uporablja daljinsko zaznavanje, zlasti s prehodom v operativno fazo agrometeorološkega sistema.

2. Upoštevajoč podatke, ki so jih države članice že zbrale, se ukrepi iz odstavka 1 na ravni Skupnosti in, če je mogoče na področjih, ki so v interesu Skupnosti, bolj natančno oblikujejo z namenom:

- zbrati podatke, potrebne za izvajanje in spremljanje skupne kmetijske politike, in analizirati medsebojne vplive med kmetijstvom, okoljem in podeželjem,

- zagotoviti oceno površin, zasajenih z glavnimi posevki,

- zagotoviti spremljanje stanja posevkov do spravila, da se omogoči zgodnja ocena pridelka in proizvodnje.

3. Po koncu triletnega obdobja, ki se začne 1. januarja 1999, se glede na izkušnje in po postopku, določenem v členu 5(2), sprejme odločitev o nadaljnji uporabi ukrepov, njihovih spremembah za preostali dve leti ali njihovi ukinitvi.

Člen 2

Komisija zagotovi, da se ti ukrepi izvajajo v okviru razpoložljivih sredstev.

Nacionalni organi, odgovorni za izdelavo kmetijskih statistik ali organi, ki jih ti priznavajo, se lahko na prostovoljni podlagi vključijo v izvajanje teh ukrepov.

V skladu s postopkom, določenim v členu 5(2) Komisija letno poroča državam članicam o izvedbenih določbah, uporabljenih metodah, uporabi odobrenih proračunskih sredstev, oceni rezultatov ter delovnem programu za naslednje leto.

Člen 3

Finančni okvir za izvajanje tega programa za obdobje od 1999 do 2003 je 12,5 milijonov EUR.

Letna odobrena proračunska sredstva odobri organ za izvrševanje proračuna v mejah finančne perspektive.

Člen 4

Ukrepi, potrebni za izvedbo tega sklepa, se sprejmejo v skladu z upravljalnim postopkom iz člena 5(2).

Člen 5

1. Komisiji pomaga Stalni odbor za kmetijske statistike.

2. Pri sklicevanju na ta odstavek, se uporabljata člena 4 in 7 Sklepa 1999/468/ES, ob upoštevanju določb njegovega člena 8.

Obdobje, določeno v členu 4(3) Sklepa 1999/468/ES, je tri mesece.

Člen 6

Najpozneje do 31. julija 2003 Komisija Evropskemu parlamentu in Svetu predloži poročilo o izvajanju teh ukrepov in o uporabi razpoložljivih virov, ki so mu, kadar je to primerno, priloženi vsi predlogi za mogočo nadaljnjo uporabo tehnik prostorskih anketnih raziskovanj in daljinskega zaznavanja za kmetijske statistike.

Člen 7

Ta sklep začne veljati dan po objavi v Uradnem listu Evropskih skupnosti.

Uporablja se od 1. januarja 1999 do 31. decembra 2003.

V Bruslju, 22. maja 2000

Za Evropski parlament

Predsednik

N. Fontaine

Za Svet

Predsednik

J. Gama

[1] UL C 396, 19.12.1998, str. 25.

[2] Mnenje Evropskega parlamenta z dne 13. januarja 1999 (UL C 104, 14.4.1999, str. 43), potrjeno dne 16. septembra 1999, Skupno stališče Sveta z dne 24. januarja 2000 (UL C 83, 22.3.2000, str. 80) in Sklep Evropskega parlamenta z dne 12. aprila 2000.

[3] UL L 299, 22.11.1994, str. 27.

[4] UL L 26, 1.2.1999, str. 1.

[5] UL C 102, 4.4.1996, str. 4.

[6] UL L 184, 17.7.1999, str. 23.

--------------------------------------------------